हमारे देश की संस्कृति में है महिलाओं का सम्मान करना
महिलाओं का सम्मान करना हमारे देश की संस्कृति है। पुराने समय से लेकर अब तक देश में महिलाओं के सम्मान करने की परंपरा चलती आ रही है। जहां महिलाओं का सम्मान होता है। वहां देवता भी वास करते हैं। देश में अधिकांश नदियों के नाम भी नारी से ही है। सतयुग में भी पुरुष से पहले सम्मान पूर्वक महिलाओं का नाम लिया जाता था। आज भी जब युवा कमाई के लिए घर से बाहर निकलते हैं, तब पूजा मां लक्ष्मी की करते हैं। वहीं पढ़ाई के लिए पहुंचते हैं तो पूजा मां सरस्वती की करते हैं। यही हमारे देश की विशेष पहचान है। यह बात रविवार शाम राजगढ़ रोड मांगलिक भवन में प्रजापिता ब्रह्मकुमारी ईश्वरीय विश्व विद्यालय शहीद कालोनी द्वारा अंतर राष्ट्रीय महिला दिवस के तहत रखे गए समारोह में जिला प्रभारी मधु दीदी ने कही।
बेटे बेटियों में नहीं रखे फर्क
इससे पहले आरके एकेडमी की भावना दुबे ने अपने संबोधन में कहा कि अब बेटे व बेटियों में फर्क नहीं समझना चाहिए। सभी लोग यही संकल्प लें कि बेटी की जगह भी वही होना चाहिए जो बेटे की रहती है। बेटी से घर में रौनक रहती है। समारोह से पहले सभी ने मिलकर दीप प्रज्जवलित किया। वहीं बालिकाओं ने नृत्य के माध्यम से अपनी प्रतिभा बताई। समारोह में स्वर्णकार समाज महिला मंडल की कंचन सोनी, बहन लक्ष्मी, एडवाेकेट चित्रा शर्मा, तेजस्वी बहन कई महिलाएं मौजूद थी।
hin_Deva hin_Deva hin_Deva hin_Deva